Jabarkan Penerbitan dari Leftenan Adnan (filem) dalam bahasa melayu

Leftenan Adnan diarahkan oleh Aziz M. Osman, yang terkenal dengan filem-filem arahannya seperti Fenomena (1990), XX Ray (1992) dan Puteri Impian (1997). Ia telah dilaporkan pada Ogos 1999 bahawa Aziz meluahkan hasratnya untuk membawakan kisah perjuangan perajurit, Leftenan Adnan Saidi ke layar lebar. Menurut beliau, idea untuk mengarahkan sebuah filem peperangan sudah lama berada dalam fikirannya, namun tidak terfikir sama sekali beliau berpeluang mengarahkan filem berskala besar seperti Leftenan Adnan. Beliau berkata kepada Berita Harian: "Leftenan Adnan mampu memberi suntikan patriotik kepada penonton dan wajar ditonton generasi muda sekarang. Kita tahu semangat dan kecintaan sesetengah anak muda terhadap negara semakin kurang. Malah tidak keterlaluan dikatakan ada anak muda sekarang yang tidak suka lagi mendengar lagu Negaraku,". Aziz mengakui memikul tanggungjawab mengarahkan filem ini ialah satu cabaran besar baginya.

Skrip untuk filem ini ditulis oleh Aziz bersama Mejar Ramli Abu Bakar dan telah dirombak sebanyak 10 kali. Untuk filem ini, beliau menggunakan sistem bunyi canggih Dolby Digital dan bekerjasama dengan penata muzik, Azman Abu Hassan, yang sebelum ini pernah menjadi penata muzik untuk beberapa filem arahan Aziz. Badaruddin Azmi, yang pernah bekerja di bawah Aziz, berkhidmat sebagai pengarah fotografi dan jurukamera. Paradigm Film (kini Ace Motion Pictures), syarikat penerbitan yang diasaskan oleh Aziz, menerbitkan filem ini dengan kerjasama Markas Tentera Darat, Kementerian Pertahanan Malaysia, sementara Grand Brilliance mengendalikan urusan pengedaran.

Rusdi Ramli, Faizal Hussein dan Azri Iskandar menjalani latihan di kem tentera selama sebulan sebelum penggambaran bermula. Rusdi pada mulanya dipertimbang untuk memegang watak Leftenan Adnan, namun beliau diberikan watak Prebet Malik. Faizal juga dipertimbangkan untuk melakonkan watak tersebut, namun sebaliknya beliau diberikan watak Prebet Ayob. Azri kemudian dipilih untuk melakonkan watak Leftenan Adnan, namun hanya sempat melengkapkan 30 peratus adegan sebelum disingkirkan kerana masalah disiplin. Menurut Aziz, yang mengumumkan penyingkiran Azri dalam satu sidang media tergempar yang diadakan pada 28 Februari 2000, keputusan itu dibuat selepas Azri tidak menunjukkan komitmen selain gagal memberi kerjasama, dengan persetujuan oleh semua penerbit dan pelakon yang turut terjejas di dalam filem itu ekoran kerenah beliau yang memegang watak utamanya. Aziz berkata: "Kami telah menyerahkan surat penggugurannya (Azri) dalam filem itu,".

Azri pula mengatakan beliau terpaksa mengikut arahan penerbit dan pengarah secara membuta tuli walaupun terdapat percanggahan fakta dalam pembikinan filem ini. Pengguguran beliau sebagai pelakon utama filem itu menyebabkan Kementerian Pertahanan, Paradigm Film dan Grand Brilliance menanggung kerugian kira-kira RM20,000. Beliau telah digantikan oleh Hairie Othman. Hairie, yang terpaksa melakonkan semula 12 babak yang telah dilakonkan oleh Azri, mengakui tidak berfikir panjang setelah menerima tawaran Aziz untuk membintangi filem ini, namun menyifatkan pemilihannya untuk membintangi Leftenan Adnan sebagai tuah buatnya. Umie Aida memegang watak sebagai Sophia Pakih Muda, isteri kepada Leftenan Adnan. Untuk persediaan awal, beliau menjalani latihan menembak bersama anggota tentera selama sebulan. Barisan pelakon lain termasuk Farid Amirul, Shaharuddin Thamby, Sherie Merlis dan Rambo Chin. Seramai 2,000 askar dari Tentera Darat Malaysia telah diambil untuk melakonkan pelbagai watak atau selaku pelakon tambahan.

Mokhtar Adnan, anak lelaki Adnan Saidi amat berpuas hati dengan hasil kerja Aziz dalam filem ini. Menurut Mokhtar, hasrat untuk mengabadikan perjuangan bapanya dalam bentuk filem bermula sejak era kegemilangan filem Melayu di Singapura. Kos pembikinan filem ini telah diperuntukkan sebanyak RM2.5 juta termasuk kos promosi, manakala jumlah pelakon dan krewnya terdiri seramai 1,000 orang. Penggambaran dijalankan pada Februari dan Mac 2000 di 3 negeri di Malaysia, iaitu Perak (Batu Gajah), Negeri Sembilan (Port Dickson) dan Johor (Kota Tinggi). Penyanyi, Awie menyumbangkan suaranya untuk runut bunyi filem ini, yang diberi tajuk "Di Medan Ini".

Dalam satu temubual eksklusif bersama Harian Metro pada Ogos 2021, Aziz berkata mengenai pengalamannya mengarahkan Leftenan Adnan: "Pengalaman saya ketika diberi tanggungjawab oleh Kementerian Pertahanan untuk mengarahkan Leftenan Adnan 20 tahun lalu adalah antara cabaran terbesar saya. Ini kerana filem saya sebelum itu lebih kepada komersial dan sensasi. Jadi apabila mendapat naskhah Leftenan Adnan, ia membuat saya berfikir untuk garapan kisahnya. Terus terang saya kata cerita itu tidak 100 peratus berdasarkan pada fakta sejarahnya. Bagi menarik cita rasa penonton ketika itu, saya masukkan juga elemen romantik dan komersial sebagai daya tarikan untuk orang menonton. Kaedah ini turut digunakan di industri filem Hollywood jika mereka menghasilkan filem patriotik,". Aziz turut mendedahkan bahawa beliau sengaja mewujudkan watak tambahan untuk menceriakan suasana persahabatan menerusi watak Prebet Malik lakonan Rusdi Ramli walaupun ia tidak wujud dalam kisah sebenar Leftenan Adnan.